CELEX: 32016D0775
Language: et
Date: 2016-05-18 00:00:00
Title: Komisjoni rakendusotsus (EL) 2016/775, 18. mai 2016, milles käsitletakse võrdlusaluseid, mida kasutatakse kasvuhoonegaaside lubatud heitkoguse ühikute tasuta eraldamiseks õhusõiduki käitajatele vastavalt Euroopa Parlamendi ja nõukogu direktiivi 2003/87/EÜ artikli 3f lõikele 5 (EMPs kohaldatav tekst)

19.5.2016   
            
            
               ET
            
            
               Euroopa Liidu Teataja
            
            
               L 128/10
            
         KOMISJONI RAKENDUSOTSUS (EL) 2016/775,
   18. mai 2016,
   milles käsitletakse võrdlusaluseid, mida kasutatakse kasvuhoonegaaside lubatud heitkoguse ühikute tasuta eraldamiseks õhusõiduki käitajatele vastavalt Euroopa Parlamendi ja nõukogu direktiivi 2003/87/EÜ artikli 3f lõikele 5
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 13. oktoobri 2003. aasta direktiivi 2003/87/EÜ, millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ, (1) eriti selle artikli 3f lõiget 5,
   ning arvestades järgmist:
   
               (1)
            
            
               Direktiivi 2003/87/EÜ artikliga 3f nähakse ette saastekvootide (termin on muutunud, uus termin „lubatud heitkoguse ühik“) erireserv teatavate õhusõiduki käitajate jaoks.
            
         
               (2)
            
            
               Komisjoni rakendusotsuse 2014/389/EL (2) artikli 5 alusel on loodud täiendav erireserv, võttes arvesse Horvaatia ühinemist Euroopa Liiduga.
            
         
               (3)
            
            
               Võrdlusalus, mida kasutatakse lubatud heitkoguse ühikute tasuta eraldamiseks nendele õhusõiduki käitajatele, kelle taotlused esitati komisjonile direktiivi 2003/87/EÜ artikli 3f lõike 4 kohaselt 30. juuniks 2016, tuleks sätestada nii direktiivi 2003/87/EÜ artikli 3f kui ka rakendusotsuse 2014/389/EL artikli 5 alusel loodud erireservi jaoks.
            
         
               (4)
            
            
               Mõlemal juhul on esitatud taotlustel põhineva arvutuse tulemusel iga-aastane eraldis tonnkilomeetri kohta suurem kui õhusõiduki käitajatele vastavalt direktiivi 2003/87/EÜ artikli 3e lõikele 4 eraldatav iga-aastane kogus tonnkilomeetri kohta. Võttes arvesse Horvaatia ühinemist Euroopa Liiduga, kohaldatakse vastavalt Horvaatia ühinemisakti V lisa punkti 10 alapunkti I alapunkti 1 alapunkti a punktile ix direktiivi 2003/87/EÜ artikli 3e lõike 3 punkti e kohaselt komisjoni otsuses 2011/638/EL (3) sätestatud võrdlusaluseid ka rakendusotsuse 2014/389/EL artikli 5 alusel loodud täiendava erireservi suhtes.
            
         
               (5)
            
            
               Kooskõlas direktiivi 2003/87/EÜ artikli 3f lõikega 6 peab võrdlusalus sama direktiivi artikli 3f lõike 5 kohaseks kasvuhoonegaaside lubatud heitkoguse ühikute iga-aastaseks tasuta eraldamiseks õhusõiduki käitajatele olema sama, mis on kehtestatud otsuses 2011/638/EL ja mida kasutatakse lubatud heitkoguse ühikute tasuta eraldamiseks vastavalt artikli 3e lõikele 4,
            
         ON VASTU VÕTNUD KÄESOLEVA OTSUSE:
   Artikkel 1
   1.   Võrdlusalus, mida kasutatakse lubatud heitkoguse ühikute tasuta eraldamiseks õhusõiduki käitajatele vastavalt direktiivi 2003/87/EÜ artiklile 3f ajavahemikuks 1. jaanuarist 2013 kuni 31. detsembrini 2020, on 0,000642186914222035 lubatud heitkoguse ühikut tonnkilomeetri kohta aastas.
   2.   Võrdlusalus, mida kasutatakse rakendusotsuse 2014/389/EL artikli 5 kohaldamisel lubatud heitkoguse ühikute tasuta eraldamiseks õhusõiduki käitajatele vastavalt direktiivi 2003/87/EÜ artiklile 3f ajavahemikuks 1. jaanuarist 2014 kuni 31. detsembrini 2020, on 0,000642186914222035 lubatud heitkoguse ühikut tonnkilomeetri kohta aastas.
   Artikkel 2
   Lubatud heitkoguse ühikute koguse arvutamisel artiklis 1 sätestatud võrdlusaluste põhjal ümardatakse kogused allapoole lähima terve lubatud heitkoguse ühikuni.
   Artikkel 3
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 18. mai 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 275, 25.10.2003, lk 32.
   
      (2)  Komisjoni 23. juuni 2014. aasta rakendusotsus 2014/389/EL, milles käsitletakse täiendavaid varasemaid lennunduse heitkoguseid ja täiendavaid lennunduse saastekvoote, et võtta arvesse Horvaatia ühinemist Euroopa Liiduga (ELT L 183, 24.6.2014, lk 135).
   
      (3)  Komisjoni 26. septembri 2011. aasta otsus 2011/638/EL, milles käsitletakse võrdlusaluseid, mida kasutatakse kasvuhoonegaaside saastekvootide tasuta eraldamiseks õhusõiduki käitajatele vastavalt Euroopa Parlamendi ja nõukogu direktiivi 2003/87/EÜ artiklile 3e (ELT L 252, 28.9.2011, lk 20).